钦定古今图书集成/明伦汇编/官常典/第276卷 > 马汝骥
## 钦定古今图书集成/明伦汇编/官常典/第276卷 > 马汝骥

按《明外史》本传：汝骥，字仲房，绥德人。正德十二年进
士。改庶吉士。武宗将南巡，偕同馆舒芬等切谏，罚跪
受杖。教习期满，当授编修，特调泽州知州。惩王府人
虐小民，比王有所属，辄投其书椟中不视。陵川知县
贪汝骥，欲黜之，巡按御史为曲解，汝骥不听，竟褫其
官。世宗立，召复编修。寻录直谏功，增秩一等，预修《武
宗实录》，进修撰。历两京国子司业。擢南京右通政，就
改国子祭酒。召拜礼部右侍郎。尚书严嵩爱重汝骥，
入阁称之。帝特加侍读学士宠之。汝骥行己峭厉，然性故和易，人望归焉。卒，赠尚书，谥文简。